ปตท.สผ.คาดงบไตรมาส1ออกมาดี
ปตท.สผ.คาดงบไตรมาส 1 ปีนี้ออกมาดี&nbsp; ปริมาณการขายปิโตรเลียมเพิ่ม- ราคาน้ำมันพุ่งหนุน
26 เม.ย. 2554

ปตท.สผ.คาดงบไตรมาส 1 ปีนี้ออกมาดี  ปริมาณการขายปิโตรเลียมเพิ่ม- ราคาน้ำมันพุ่งหนุน
นางเพ็ญจันทร์ จริเกษม รองกรรมการผู้จัดการใหญ่ กลุ่มงานการเงินและการบัญชี บริษัท ปตท.สำรวจและผลิตปิโตรเลียม  (  PTTEP)หรือปตท.สผ. เปิดเผยว่า แนวโน้มผลประกอบการของบริษัทฯ ในช่วงไตรมาส 1 ปี 2554  น่าจะออกมาดีกว่า ไตรมาส 1 ปี 2553 เนื่องจากปริมาณการขายปิโตรเลียมและราคาน้ำมันเพิ่มขึ้นต่อเนื่อง โดยปริมาณขายปิโตรเลียมเพิ่มขึ้นจาก 2.6 แสนบาร์เรลเทียบเท่าน้ำมันดิบต่อวันในปีก่อน ขึ้นมาอยู่ที่ 2.7 แสนบาร์เรลเทียบเท่าน้ำมันดิบต่อวัน   ขณะที่ราคาน้ำมันดิบปีก่อนเฉลี่ยอยู่ที่ประมาณ 70 เหรียญต่อบาร์เรล เพิ่มขึ้นมาอยู่ที่ 90 เหรียญต่อบาร์เรล แต่ขณะเดียวกันของมีค่าใช้จ่ายเพิ่มขึ้นมาด้วย   
" ถ้าดูเฉพาะปริมาณการขาย  และราคาน้ำมัน ซึ่งเป็นสองปัจจัยหลักที่ผลักดันผลประกอบการของบริษัทฯ ก็จะเห็นว่าปรับตัวเพิ่มขึ้นต่อเนื่อง   และหากดูจากข้อมูลในอดีตก็จะพบว่าปริมาณการขาย  และราคาน้ำมันดิบในช่วงไตรมาส 2 จะออกมาใกล้เคียงกับไตรมาส 1  ดังนั้นจึงเชื่อว่าปีนี้ทั้งปีปริมาณการขายน่าจะอยู่ในระดับ  2.7 แสนบาร์เรลเทียบเท่าน้ำมันดิบต่อวัน'นางเพ็ญจันทร์กล่าว